Leer kind vroeg om te spaar - Jou Gesin | Solidariteit WêreldJou Gesin | Solidariteit Wêreld
Tuis › 2016-begroting › Leer kind vroeg om te spaar
Om vir 'n klein kind 'n abstrakte begrip te leer, is nie 'n eenvoudige taak nie. Dit is egter jou plig as ouer om jou kind van kleins af van konsepte soos "spaar" en "verantwoordelikheid" te leer.
Die skrywer Miranda Marquit skryf in haar artikel 11 ways to teach kids how to save money dat 'n mens van visuele beelde en fisiese interaksie gebruik moet maak wanneer jy kinders van konsepte soos spaar leer. Dit is veral ook belangrik indien jy kleiner kinders van sulke abstrakte konsepte leer. Dit is egter belangrik om in ag te neem dat jonger en ouer kinders op verskillende maniere geleer moet word om met geld te werk. Hieronder volg raad oor hoe jonger kinders, enersyds, en ouer kinders, andersyds, geleer kan word om hul finansies te bestuur.
Ruan Schroder, bestuurder: finansiële advies by Solidariteit Finansiële Dienste, beveel aan dat ouers hul kinders van 'n vroeë ouderdom af moet leer van die waarde van geld. "Indien jy aanvanklik sukkel om aan 'n jong kind die begrip van "spaar" te verduidelik, kan jy stadigaan die konsep aan hom of haar leer deur die kind eers toe te laat om in die winkel vir die brood en melk te betaal. Sodoende sal die kind die konsep van 'n transaksie beter verstaan," verduidelik Schroder.
Hy wys verder daarop dat 'n mens daarna makliker vir jou kind sal kan verduidelik hoe om wys met jou geld te werk. "Gee vir jou kind sakgeld, al is dit bloot R10 'n week. Laat hom of haar verstaan hoe die konsep van spaar werk deurdat die kind beheer van sy of haar eie finansies neem," verduidelik hy. Hy moedig ouers ook aan om vir hulle kinders "rente" op spaargeld te gee. Vir elke R10 wat hulle spaar, kan hulle byvoorbeeld R1 se rente ontvang.
'n Ander manier waarop jy jou kind kan aanmoedig om te spaar, is om vir hom of haar 'n spaarplakkaat op te stel waarop daar aangedui word hoeveel geld hy of sy elke week of maand spaar. Sodoende kan jy as ouer (en jou kind) monitor hoe jou kind vorder en waar hy of sy dalk nog begeleiding benodig. Dis ook van uiterse belang dat jy as ouer vir jou kind 'n goeie voorbeeld stel deur ook bedag te wees op hoe jy jou geld bestee.
Ouer kinders kan makliker geleer word om te spaar en hul geld verstandig te gebruik. Gesels en onderhandel met hulle en leer hulle hoe om 'n begroting op te stel en daarby te hou. Dit sal ook goed wees om vir hulle hul eie spaarrekening oop te maak waarop hulle rente kan verdien.